Гісторыя мастацтва — гэта не заўсёды музеі, энцыклапедыі і фаліянты. Найноўшая гісторыя пішацца тут і зараз, яе ствараюць на нашых вачах непасрэдныя сведкі падзей. Добра, што наперэдадні свята 65-годдзя вызвалення Беларусі ад нямецка-фашысцкіх захопнікаў з’явілася яшчэ адна нагода ўзгадаць падзеі з гісторыі айчыннага кіно. Здаецца, не так даўно гэта было: Міхаіл Пташук здымае быкаўскі “Знак бяды”. Але вось абодвух Майстраў — пяра і камеры — няма, а стужка лічыцца класічнай. На шчасце, ёсць энтузіясты, гатовыя рупліва працаваць, каб залатая старонка беларускага кінамастацтва заставалася папулярнай, каб людзі ніколі не забываліся не толькі пра сам фільм, але і пра тых, хто яго ствараў.